ડાકોર પોસઈ ડી.પી.સોલંકીએ જણાવ્યુ હતું કે, ડાકોર સંસ્થાન હાઈસ્કૂલની પાછળ આવેલી જયમસીહા સોસાયટીમાં અમીતકુમાર મગનભાઈ પરમાર રહે છે. તેઓના પિતા મગનભાઈ ધુળાભાઈ પરમાર નિવૃત શિક્ષક હતા. ડાકોર, કાલસર, આગરવા તથા વણોતીના ૧૮ જેટલા ઈસમોએ મગનભાઈ પરમાર (ઉં.વ.૭૨) પાસેથી લગ્નપ્રસંગ, દવાખાના ખર્ચ અર્થે, મકાન માટે, કરિયાણું લાવવા તથા માંદગી જેવી મુસીબતો માટે ઉછીના નાણાં લીધા હતા. દરમિયાન મગનભાઈના પત્ની અને દીકરીની સારવાર માટે રૂપિયાની જરૂરિયાત પડતાં તથા તેઓએ બેંકમાંથી લીધેલી લોનના હપ્તા બાકી પડતાં મગનભાઈએ લેણદારો પાસે પોતે ઉછીના આપેલ પૈસાની વારંવાર માંગણી કરી હતી પરંતુ તેઓ ઉછીના આપેલ નાણાં આપવામાં ગલ્લા-તલ્લાં બતાવી ખોટા વાયદા કરતા હતા. દરમિયાન બેંકવાળાએ મગનભાઈએ ખેતર પર લોન લીધેલી હોય, જો નાણાં નહીં ભરો તો તમારૂં ખેતર નીલામ કરવામાં આવશે તેવી નોટિસ પાઠવી હતી. જેથી મગનભાઈએ ઉછીના આપેલા ૧૮ ઈસમો પાસે પોતાના નાણાંની માંગણી કરતાં તેઓ નાણાં આપતા ન હતા. તેમજ તેઓની સાથે અસભ્ય વર્તન કરી તારે રૂપિયાની શું જરૂર છે? તેમ કહી માનસિક ત્રાસ ગુજારતા હતા.